Ρόδη Κράτσα - Τσαγκαροπούλου

Η Ρόδη Κράτσα - Τσαγκαροπούλου (Ζάκυνθος, 14 Νοεμβρίου 1952) είναι Ελληνίδα κοινωνιολόγος και πολιτικός η οποία υπηρέτησε ως Περιφερειάρχης Ιονίων Νήσων από το 2019 μέχρι το 2023. Στο παρελθόν, έχει διατελέσει ευρωβουλευτής της Νέας Δημοκρατίας και Αντιπρόεδρος του Ευρωπαϊκού Κοινοβουλίου.

Βιογραφικά στοιχεία
Η Ρόδη Κράτσα γεννήθηκε στη Ζάκυνθο το 1952, όπου και μεγάλωσε. Σπούδασε κοινωνιολογία στο Πανεπιστήμιο της Γενεύης (Ελβετία). Ακολούθως, πραγματοποίησε μεταπτυχιακές σπουδές πάνω στην ευρωπαϊκή ενοποίηση στο Πανεπιστήμιο της Γενεύης.

Το 1998, η Ρόδη Κράτσα εξελέγη Δημοτική Σύμβουλος Αθηναίων με τη ΝΔ. Για σειρά ετών, διετέλεσε μέλος του Διοικητικού Συμβουλίου του Ινστιτούτου Δημοκρατίας "Κωνσταντίνος Καραμανλής". Η Ρόδη Κράτσα είναι Πρόεδρος της Διεθνούς Οργάνωσης για την Προώθηση των Γυναικών της Ευρώπης - Βραβείο "Γυναίκες της Ευρώπης" (AIPFE).

Εξελέγη για πρώτη φορά ευρωβουλευτής με την Νέα Δημοκρατία (ΕΛΚ) το 1999, συμμετέχοντας στις Επιτροπές Απασχόλησης και Κοινωνικών Υποθέσεων, για τα Δικαιώματα της Γυναίκας και τις Ίσες Ευκαιρίες αλλά και στις Αντιπροσωπείες συνεργασίας και σχέσεων με την Αρμενία, το Αζερμπαϊτζάν και τη Γεωργία και με χώρες της Νοτιοανατολικής Ευρώπης. 

Το 2004, επανεξελέγη ευρωβουλευτής με το ίδιο κόμμα, συμμετέχοντας στην Κοινοβουλευτική αυτή περίοδο στις Επιτροπές Δικαιωμάτων των Γυναικών και Ισότητας των Φύλων, Μεταφορών και Τουρισμού, Ελέγχου των Προϋπολογισμών αλλά και στην αντιπροσωπεία του Ευρωπαϊκού Κοινοβουλίου στην Ευρωμεσογειακή Κοινοβουλευτική Συνέλευση. Μάλιστα, το 2007 εξελέγη Αντιπρόεδρος του Ευρωπαϊκού Κοινοβουλίου, θέση την οποία διατήρησε έως το 2009. 

Στις Ευρωεκλογές του 2009, επανεξελέγη ευρωβουλευτής με τη ΝΔ και κατά την πρώτη συνεδρίαση της νέας σύνθεσης του Ευρωπαϊκού Κοινοβουλίου, επανεξελέγη Αντιπρόεδρος του Ευρωπαϊκού Κοινοβουλίου, για τα δύο επόμενα χρόνια. Παράλληλα συμμετείχε στις Επιτροπές Δικαιωμάτων των Γυναικών και Ισότητας των Φύλων, Οικονομικής και Νομισματικής Πολιτικής αλλά και στην αντιπροσωπεία για τις σχέσεις με τις χώρες της Mercosur και στην αντιπροσωπεία του Ευρωπαϊκού Κοινοβουλίου στην Κοινοβουλευτική Συνέλευση ΕΕ - Λατινικής Αμερικής.

Στις Ευρωεκλογές του 2014, τις πρώτες που πραγματοποιούνται με σταυρό προτίμησης, ήταν υποψήφια ευρωβουλευτής (η μόνη που ήταν ήδη ευρωβουλευτής της ΝΔ στην απερχόμενη κοινοβουλευτική περίοδο), ωστόσο δεν κατάφερε να εκλεγεί συγκεντρώνοντας 110.664 σταυρούς προτίμησης και τερματίζοντας 8η μεταξύ των 42 υποψηφίων ευρωβουλευτών της ΝΔΕκτός ευρωβουλής και οι 22 απερχόμενοι ευρωβουλευτές -Ποιοι ήταν υποψήφιοι και δεν κατάφεραν να επανεκλεγούν.

Στις 26 Ιουνίου 2014, με απόφαση του πρόεδρου της ΝΔ Αντώνη Σαμαρά ανέλαβε καθήκοντα προέδρου του Διοικητικού Συμβουλίου του Ινστιτούτου Δημοκρατίας "Κωνσταντίνος Καραμανλής"Η Ρόδη Κράτσα νέα πρόεδρος του Ινστιτούτου Δημοκρατίας Κωνσταντίνος Καραμανλής.

Στις 2 Ιουνίου 2019 εξελέγη περιφερειάρχης Ιονίων Νήσων και ολοκλήρωσε τη θητεία της στις 31/12/2023.

 Προσωπική ζωή 
Από το 1982 η Ρόδη Κράτσα - Τσαγκαροπούλου είναι παντρεμένη με τον βουλευτή και μετέπειτα υπουργό της ΝΔ, Απόστολο Κράτσα, με τον οποίο έχουν αποκτήσει δύο παιδιά, το Γιώργο, και την Κωνστάντια.

Διακρίσεις
Έχει τιμηθεί από αρχηγούς κρατών, θρησκευτικούς ηγέτες, διεθνείς φορείς και πανεπιστήμια: 

 «Αξιωματικός του Τάγματος της Λεγεώνας της Τιμής» της Γαλλικής Δημοκρατίας, 
 «Διοικητής του Εθνικού Τάγματος του Κέδρου του Λιβάνου», 
 «Σταυροφόρος του Τάγματος των Σταυροφόρων του Παναγίου Τάφου», 
 «Αρχόντισσα του Θρόνου των Εκκλησιών» από το Πατριαρχείο ΑλεξάνδρειαςΑρχόντισσα του Θρόνου των Εκκλησιών του Πατριαρχείου Αλεξανδρείας η πρώην Αντιπρόεδρος του Ευρωπαϊκού Κοινοβουλίου Ρόδη Κράτσα κ.ά. 

Είναι επίσης επίτιμη Διδάκτωρ δύο Πανεπιστημίων του εξωτερικού.

Παραπομπές

Εξωτερικοί σύνδεσμοι

Επίσημη ιστοσελίδα Ρόδης Κράτσα - Τσαγκαροπούλου

Κατηγορία:Αντιπρόεδροι του Ευρωπαϊκού Κοινοβουλίου
Κατηγορία:Ευρωβουλευτές εκλεγμένοι με τη Νέα Δημοκρατία
Κατηγορία:Έλληνες κοινωνιολόγοι
Κατηγορία:Ευρωβουλευτές της Ελλάδας εκλεγμένοι την περίοδο 2004-2009
Κατηγορία:Ευρωβουλευτές της Ελλάδας εκλεγμένοι την περίοδο 2009-2014
Κατηγορία:Ευρωβουλευτές της Ελλάδας εκλεγμένοι την περίοδο 1999-2004
Κατηγορία:Περιφερειάρχες Ιονίων Νήσων